SL Uradni list Evropske unije L 152/42

IZVEDBENI SKLEP KOMISIJE

z dne 11. junija 2012

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2012) 3723)

(Besedilo velja za EGP)

(2012/302/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov, ki so navedene v Prilogi I k Direktivi. V skladu z Direktivo 96/23/ES morajo zadevne tretje države za vključitev na sezname tretjih držav, iz katerih lahko države članice uvažajo živali in živalske proizvode, ki jih zajema navedena direktiva, ter za ohranitev na teh seznamih predložiti načrte z jamstvi, ki jih zagotavljajo v zvezi z nadzorom skupin ostankov in snovi iz navedene priloge. Navedene načrte je treba na zahtevo Komisije dopolniti, zlasti kadar je to potrebno zaradi nekaterih pregledov.

(2) S Sklepom Komisije 2011/163/EU (2) so bili odobreni načrti iz člena 29 Direktive 96/23/ES (v nadaljnjem besedilu: načrti), ki so jih predložile nekatere tretje države s seznama v Prilogi k Sklepu za živali in živalske proizvode z navedenega seznama.

(3) Glede na nedavne načrte, ki so jih predložile nekatere tretje države, in dodatne informacije, ki jih je dobila Komisija, je treba posodobiti seznam tretjih držav, iz katerih je državam članicam dovoljeno uvažati nekatere živali in živalske proizvode, kot določa Direktiva 96/23/ES, in ki so trenutno navedeni v Prilogi k Sklepu 2011/163/EU (v nadaljnjem besedilu: seznam).

(4) Belize je predložil Komisiji načrt za akvakulturo. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za akvakulturo za Belize vključiti na seznam.

(5) Čile je trenutno vključen na seznam za ovce/koze, vendar s sklicem na opombo 3 v Prilogi k Sklepu 2011/163/EU. Navedena opomba omejuje takšen uvoz iz Čila zgolj na ovce. Čile je Komisiji predložil načrt za koze. Navedeni načrt zadostuje kot jamstvo in bi ga bilo treba odobriti. Sklic na opombo 3 bi bilo zato treba črtati s seznama za Čile.

(6) Curaçao je trenutno vključen na seznam za mleko. Vendar Curaçao ni predložil načrta, kakor zahteva člen 29 Direktive 96/23/ES. Vnos za Curaçao bi bilo zato treba črtati s seznama.

(7) Hongkong je trenutno vključen na seznam za perutnino in akvakulturo. Vendar Hongkong ni predložil načrta, kakor zahteva člen 29 Direktive 96/23/ES. Hongkong bi bilo zato treba črtati s seznama.

(8) Gambija je Komisiji predložila načrt za akvakulturo. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za akvakulturo za Gambijo vključiti na seznam.

(9) Sklep Skupnega odbora EGP št. 133/2007 z dne 26. oktobra 2007 o spremembi Priloge I (Veterinarske in fitosanitarne zadeve) k Sporazumu EGP (3) razširja določbe navedene priloge na Islandijo. Vnos za Islandijo bi bilo zato treba črtati s seznama.

(10) Jamajka je trenutno vključena na seznam za akvakulturo in med. Vendar Jamajka ni predložila načrta za akvakulturo, kakor zahteva člen 29 Direktive 96/23/ES. Vnos za akvakulturo za Jamajko bi bilo zato treba črtati s seznama.

(11) Kenija je Komisiji predložila načrt za kamelje mleko. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za kamelje mleko za Kenijo vključiti na seznam.

(12) Libanon je Komisiji predložil načrt za med. Navedeni načrt zadostuje kot jamstvo in bi ga bilo treba odobriti. Zato bi bilo treba vnos za med za Libanon vključiti na seznam.

(13) Namibija je trenutno vključena na seznam za govedo, ovce/koze, divjad in gojeno divjad. Vendar Namibija ni predložila načrta za gojeno divjad, kakor zahteva člen 29 Direktive 96/23/ES. Vnos za gojeno divjad za Namibijo bi bilo zato treba črtati s seznama.

(14) Nova Kaledonija je trenutno vključena na seznam za govedo, akvakulturo, divjad, gojeno divjad in med. Navedena tretja država je Komisijo obvestila, da ni več zainteresirana za izvoz svežega govejega mesa v Unijo. Nova Kaledonija je sicer zagotovila ustrezno jamstvo za ohranitev vnosa za govedo na seznamu, vendar z opombo s pojasnilom, da tretja država uporablja le surovine iz držav članic ali drugih tretjih držav, odobrenih za uvoz take surovine Unijo. Zato bi bilo treba pri vnosu za govedo za Novo Kaledonijo dodati ustrezno opombo.

(15) Sint Maarten je trenutno vključen na seznam za mleko. Vendar Sint Maarten ni predložil načrta, kakor zahteva člen 29 Direktive 96/23/ES. Sint Maarten bi bilo zato treba črtati s seznama.

(16) San Marino je trenutno vključen na seznam za govedo, prašiče in med. Navedena tretja država je Komisijo obvestila, da ni več zainteresirana za izvoz svinjskega mesa v Unijo. Vnos za prašiče za San Marino bi bilo zato treba črtati s seznama.

(17) Da bi preprečili motnje v trgovini, bi bilo treba določiti prehodno obdobje za zadevne pošiljke s Curaçaa, Hongkonga, Jamajke, Namibije in Sint Maartena, ki so bile potrjene in odposlane v Unijo pred datumom začetka uporabe tega sklepa.

(18) Sklep 2011/163/EU bi bilo zato treba ustrezno spremeniti.

(19) Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Priloga k Sklepu 2011/163/EU se nadomesti z besedilom iz Priloge k temu sklepu.

Člen 2

Države članice v prehodnem obdobju do 15. avgusta 2012 sprejmejo pošiljke mleka s Curaçaa, perutnine in akvakulture iz Hongkonga, akvakulture z Jamajke, gojene divjadi iz Namibije in mleka s Sint Maartena, če uvoznik takih proizvodov dokaže, da so bili proizvodi potrjeni in odposlani v Unijo pred 1. julijem 2012.

Člen 3

Ta sklep se uporablja od 1. julija 2012.

Člen 4

Ta sklep je naslovljen na države članice.

V Bruslju, 11. junija 2012 Za Komisijo John DALLI Član Komisije

(1) UL L 125, 23.5.1996, str. 10.

(2) UL L 70, 17.3.2011, str. 40.

(3) UL L 100, 10.4.2008, str. 27.